መስከረም 14 ቀን 2005 ዓ.ም.
የሚድሮክ ኢትዮጵያ ቴክኖሎጂ ግሩፕ ኩባንያዎች አካል የሆነው ትራንስ ኔሽን ኤርዌይስ ኃ.የተ.የግ.ኩ /ቲ.ኤን.ኤ/ ከአዲስ አበባ ወደ ልዩ ልዩ የአገሪቱ ክልሎች በረራዎችን በማካሄድ አገልግሎት እየሰጠ መሆኑን የኩባንያው ዋና ሥራ አስኪያጅ ካፕቴን ተረፈ ኃይሌ አስታወቁ፡፡
ኩባንያው ቀደም ሲል ሐምሌ 18 እና 19 ቀን 2005 ዓ.ም. ወደ ድሬዳዋ ቁልቢ ገብርኤል ለንግሥ የሚሄዱ መንገደኞችን በተሳካ ሁኔታ ማጓጓዙን የጠቆሙት ዋና ሥራ አስኪያጁ ባሳለፍነው ሣምንት ውስጥ መስከረም 7 ቀን 2006 ዓ.ም. በድጋሚ ወደ ድሬዳዋ፤ መስከረም 10 ቀን 2006 ዓ.ም. ደግሞ ወደ ጐንደር የደርሶ መልሶ የተሳካ መንገደኞችን የማጓጓዝ አገልግሎት መስጠቱን ተናግረዋል፡፡
የአገር ውስጥ መንገደኞችን የማጓጓዝ አገልግሎት በ20 መቀመጫዎች ብቻ ተገድቦ በነበረበት ወቅት የቲ.ኤን.ኤ አውሮፕላኖች ባላቸው በርካታ የመቀመጫ ብዛት አገልግሎቱን በውጭ አገራት ለመስጠት ተገድደው እንደነበር የገለፁት ሥራ አስኪያጁ የመቀመጫ ገደቡ በመሻሻሉ በአሁኑ ወቅት ለአገር ወስጥ የአየር ጉዞ ፈላጊዎች በቂ አገልግሎት መስጠት መቻሉን ጠቁመዋል፡፡
በአገሪቱ በአየር በረራ አገልግሎት ለመስጠት ከተሰማሩት የግል ድርጅቶች በበለጠ ኩባንያው ደህንነቱ፣ አስተማማኝነቱና ጥራቱ የተጠበቀ አገልግሎት እንዲሰጥ እየሠራን እንገኛለን ያሉት ዋና ሥራ አስኪያጁ ከአውሮፕላን በረራ በተጨማሪ ለሰብዓዊ እርዳታና ለአስቸኳይ የነፍስ አድን ሥራ የሄሊኮፕተር አገልግሎት መስጠት እንደሚችልም ጠቁመዋል፡፡